Temple Grandin (elokuva)

Temple Grandin on vuonna 2010 ensiesityksensä saanut Mick Jacksonin ohjaama yhdysvaltalainen televisioelokuva, jonka pääosassa on Claire Danes. Elämäkerrallisessa draamaelokuvassa Danes näyttelee nimiroolissa autistista Temple Grandinia (s. 1947), yhdysvaltalaista eläintieteilijää, keksijää, kirjailijaa ja konsulttia. Sen muissa osissa ovat Catherine O’Hara empaattisena Ann-tätinä, Julia Ormond Eustacia-äitinä ja David Strathairn luonnontieteiden opettaja Carlockina. Elokuva perustuu Grandinin ja Margaret Scarianon teokseen Emergence (1986) sekä Grandinin teokseen Thinking in Pictures (1995), joiden pohjalta Christopher Monger ja William Merritt Johnson sovittivat käsikirjoituksen.

Ilmestyessään Temple Grandin oli arvostelumenestys, ja se palkittiin muun muassa seitsemällä Primetime Emmyllä. Claire Danes palkittiin roolisuorituksestaan parhaan naispääosan Primetime Emmyllä ja Golden Globella sekä parhaan naisnäyttelijän Screen Actors Guild -palkinnolla.

 Juoni 

Televisioelokuva sijoittuu lähinnä 1960-luvulle ja kertoo nuoresta naisesta, jonka autistisuus rajoittaa ihmistuntemusta mutta saa ymmärtämään eläimiä. Leimattu ja väärinymmärretty Temple Grandin (Claire Danes) oppii kanavoimaan ainutlaatuiset kykynsä loistavaksi uraksi tieteilijänä, kirjailijana ja uraauurtavana eläinten puolestapuhujana. Hänestä tulee Yhdysvaltain karjateollisuuden ja autististen ihmisten odottamaton sankari.

 Näyttelijät 

 Tuotanto 

 Kehitys ja esituotanto 

Vastaava tuottaja Emily Gerson Saines oli saanut idean Temple Grandinista kertovasta elämäkertaelokuvasta jo 1990-luvulla. 1990-luvun puolivälissä hänen 2-vuotiaalla pojallaan diagnosoitiin autismi, ja lukiessaan Grandinista ja tämän äidistä hän sai toivoa, suuntaa ja tarkoitusta selviytyäkseen poikansa tilasta. Gerson Saines sittemmin tapasi Grandinin, joka tiesi Gerson Sainesin työstä Autism Coalition -järjestön hyväksi ja antoi luvan elokuvalle.

1990-luvun lopulla alkanut Temple Grandinin esituotanto kesti lopulta yli kymmenen vuotta ennen kuin itse kuvaukset saatiin aloitettua. Vuonna 2002 David O. Russell kiinnitettiin elokuvan ohjaajaksi, mutta hän sittemmin jättäytyi pois elokuvahankkeesta. Hänen tilalleen ohjaajaksi palkattiin Moisés Kaufman, joka myös lopulta lähti hankkeesta. Vuoteen 2008 mennessä Mick Jackson oli kiinnitetty ohjaajaksi ja Claire Danes oli aloittanut neuvottelut roolista Temple Grandinina.

Danes oli Jacksonin ensimmäinen valinta Grandinin rooliin, johon hänet sittemmin kiinnitettiin. Valmistautuessaan rooliinsa hän opiskeli Grandinia katsomalla hänestä tehtyjä dokumentteja, lukemalla hänen kirjojaan ja kuuntelemalla hänestä äänitettyjä nauhoituksia. Näiden lisäksi Danes ja Grandin viettivät aikaa yhdessä; yhdessä vietetyn ajan jälkeen Grandin oli halannut Danesia, jolle halaus oli merkki siitä, että tämä oli hyväksynyt hänet rooliin.

 Kuvaukset 

Temple Grandinin kuvaukset alkoivat Austinissa Texasissa sijaitsevilla studioilla 6. lokakuuta 2008 ja päättyivät 5. joulukuuta 2008. Tuottaja Scott Fergusonin mukaan ennen Texasia elokuvan kuvauspaikoiksi harkittiin Arizonaa, New Mexicoa ja Kanadaa. Kuvauspaikaksi valittiin lopulta Texas, sillä sen eri alueiden monipuolisia maisemia pystyttiin hyödyntää kuvaamaan maalaismaista Uutta-Englantia ja Arizonaa. Austinin lisäksi elokuvaa kuvattiin Texasissa Bastropissa, Dallasissa, Georgetownissa, Gonzalesissa, Lockhartissa, Lulingissa, New Braunfelsissa ja Schwertnerissä. Gerson Saines oli tuonut Grandinin tarkkailemaan viimeistä kuvauspäivää.

 Ensiesitys 

pienois|pysty|Emily Gerson Saines, Temple Grandin ja Mick Jackson Peabody-gaalassa vuonna 2011.

Temple Grandin sai ensiesityksensä HBO-televisiokanavalla Yhdysvalloissa 6. helmikuuta 2010. Suomessa elokuva sai ensiesityksensä Yle TV2 -televisiokanavalla 14. heinäkuuta 2012, mutta jo ennen sitä Warner Bros. oli julkaissut sen suoraan videolle edellisenä vuonna.

 Vastaanotto 

Temple Grandin on saanut sekä kriitikoilta että katsojilta ylistäviä arvioita. Rotten Tomatoes -sivuston mukaan sata prosenttia kriitikoista on antanut elokuvalle positiivisen arvosanan 8,7/10 keskiarvolla. Keräys perustuu 30 arviointiin. Yli 5 000 käyttäjästä 94 prosenttia on antanut elokuvalle myönteisen arvosanan 4,4/5 keskiarvolla. Metacritic-sivuston mukaan 19 arvostelun perusteella elokuva on saanut 84 pistettä sadasta mahdollisesta. Metacriticin 12 käyttäjää on antanut elokuvalle keskiarvon 9,8/10.

 Palkintoja ja ehdokkuuksia 

 Palkinto Kategoria Ehdokas Tulos Lähde Primetime Emmy  Paras televisioelokuva  Emily Gerson Saines, Gil Bellows, Anthony Edwards, Dante Di Loreto, Paul Lister, Alison Owen ja Scott Ferguson     Paras ohjaus minisarjassa, televisioelokuvassa tai erikoisjaksossa  Mick Jackson   Paras naispääosa minisarjassa tai televisioelokuvassa  Claire Danes   Paras miessivuosa minisarjassa tai televisioelokuvassa  David Strathairn   Paras naissivuosa minisarjassa tai televisioelokuvassa  Julia Ormond   Paras alkuperäinen musiikkisävellys minisarjassa, televisioelokuvassa tai erikoisjaksossa  Alex Wurman   Paras leikkaus minisarjassa tai televisioelokuvassa  Leo Trombetta   Paras naissivuosa minisarjassa tai televisioelokuvassa  Catherine O’Hara   Paras käsikirjoitus minisarjassa, televisioelokuvassa tai erikoisjaksossa  Christopher Monger ja William Merritt Johnson   Paras lavastus minisarjassa tai televisioelokuvassa  Richard Hoover, Meghan C. Rogers ja Gabriella Villarreal   Paras roolitus minisarjassa, televisioelokuvassa tai erikoisjaksossa  David Rubin, Richard Hicks ja Beth Sepko   Paras kampaus minisarjassa tai televisioelokuvassa  Geordie Sheffer ja Charles Yusko   Paras alkutunnuksen suunnittelu  Michael Riley, Zee Nederlander, Dru Nget ja Bob Swensen   Paras maskeeraus minisarjassa tai televisioelokuvassa (ei-proteesi)  Tarra Day ja Meredith Johns   Paras äänitys minisarjassa, televisioelokuvassa tai erikoisjaksossa  Bryan Bowen, Vanessa Lapato, Paul Curtis, Petra Bach, Bruce Tanis, Ellen Segal, David Lee Fein ja Hilda Hodges   Satellite  Paras televisioelokuva  Temple Grandin     Paras naisnäyttelijä minisarjassa tai televisioelokuvassa  Claire Danes   Paras miessivuosa sarjassa, minisarjassa tai televisioelokuvassa  David Strathairn   Paras naissivuosa sarjassa, minisarjassa tai televisioelokuvassa  Catherine O’Hara   Golden Globe  Paras naispääosa minisarjassa tai televisioelokuvassa  Claire Danes     Paras miessivuosa sarjassa, minisarjassa tai televisioelokuvassa  David Strathairn   Paras minisarja tai televisioelokuva  Temple Grandin   Screen Actors Guild  Paras naisnäyttelijä televisioelokuvassa tai minisarjassa  Claire Danes     Catherine O’Hara   Julia Ormond   Peabody  HBO Films, Ruby Films ja Gerson Saines Productions     Directors Guild of America  Paras ohjaus minisarjassa tai televisioelokuvassa  Mick Jackson     Critics’ Choice  Paras televisioelokuva  Temple Grandin     Television Critics Association  Paras televisioelokuva, minisarja tai erikoisjakso  Temple Grandin     Writers Guild of America  Paras pitkä sovitettu televisiokäsikirjoitus  Christopher Monger ja William Merritt Johnson     Producers Guild of America  Paras pitkän televisio-ohjelman tuottaja  Gil Bellows, Scott Ferguson, Emily Gerson Saines, Paul Lister ja Alison Owen    

 Lähteet 

 Aiheesta muualla 

 Virallinen sivusto 

Luokka:Vuoden 2010 yhdysvaltalaiset elokuvat
Luokka:Yhdysvaltalaiset televisioelokuvat
Luokka:Yhdysvaltalaiset elämäkertaelokuvat
Luokka:Yhdysvaltalaiset draamaelokuvat
Luokka:Elokuvat autismista
Luokka:Elämäkertoihin ja muistelmiin perustuvat elokuvat
Luokka:Mick Jacksonin ohjaamat elokuvat
Luokka:HBO:n televisio-ohjelmat
Luokka:Primetime Emmy -palkitut ohjelmat
Luokka:Golden Globe -palkitut elokuvat
Luokka:SAG-palkitut elokuvat